Liv Signe Navarsete (Senterpartiet), 2007-12-06:
Lat meg fyrst få seie meg glad for at det er brei politisk semje i Stortinget om å halde fast ved dei telepolitiske måla om å sikre brukarane i heile landet gode, rimelege og framtidsretta elektroniske teletenester. Eg er òg glad for at me er samde om at den tekniske og marknadsmessige utviklinga gjer det nødvendig med nokre endringar. Komiteen har lagt vekt på at forslaga om å betre sanksjonsmoglegheitene skal leggje til rette for betre å kunne nå dei telepolitiske måla. Dette høver med komiteen sine merknader til budsjettforslaget. Der understrekar komiteen sitt fleirtal at rammevilkår og regulering på området må styrkjast, for å leggje til rette for vidare utvikling. Endringa i ekomregelverket om mobilregulerte soner er nødvendig, fordi ekomlova med gjeldande ordlyd kan hevdast å vere i motstrid til straffeprosesslova. Eg er glad for at komiteen har merka seg at dei prinsipielle og personvernmessige omsyna vart vurderte i lov av 17. juni 2005 nr. 87 om endringar i straffeprosesslova og politilova, og at endringa i ekomlova gjeld gjennomføringa av lovendringa i straffeprosesslova. Endringa i ekomlova går i korte trekk ut på at politiet vert gjeve heimel til å ta i bruk identifisering av kommunikasjonsanlegg som ny etterforskingsmetode, gjennom bruk av frekvensar som allereie er gjevne andre, i dette tilfellet tilbydarar av mobilnett. Etablering av mobilregulert sone vil vere eit viktig middel for å førebyggje og nedkjempe kriminalitet. Slike soner kan opprettast ved at trafikken vert blokkert eller jamma. Dette vil seie at det vert sendt ut signal som interfererer med og blokkerer mobilsignal, eller ved at det vert etablert falske basestasjonar som avslører mobiltelefonane sin identitet, for deretter å ta over kontakten mellom telefonen og nettilbydar sin basestasjon. Eg har òg foreslått å ta inn eit heimelsgrunnlag som gjev politiet moglegheit til i særskilde tilfelle å søkje styresmakta, ved Post- og teletilsynet, om etablering og bruk av mobilregulerte soner til andre føremål, og då av meir førebyggjande karakter. Dette kan t.d. vere nedkjemping av terror og sikring av personar som ut frå ei trusselvurdering treng særleg vern. Forsvaret og kriminalomsorga vil etter forslaget òg verte gjevne moglegheit til å søkje om etablering og bruk av mobilregulerte soner til særskilde føremål. For Forsvaret er det relevant for øvingsføremål. Kriminalomsorga ynskjer å kunne etablere mobilregulert sone i fengsel med høgt sikringsnivå. Vurderinga av verknadene på kommunikasjonen vil stå sentralt i vurderinga av om løyve skal gjevast. Omsynet til god og sikker kommunikasjon står sentralt i ekomlova. Eg er difor oppteken av at etablering og bruk av mobilregulert sone i minst mogleg grad skal gripe inn i rett som følgjer av allereie gjevne frekvensløyve. Med andre ord skal bruken medføre minst mogleg skadeleg interferens og påføre sluttbrukaren så få og kortvarige kommunikasjonsavbrot som mogleg. Eg har merka meg at media har stilt spørsmål ved om politiet sin bruk av mobilregulerte soner vil ramme mange brukarar i tettbygde strøk. I og med at det er uvisse knytt til kva konsekvensar slike soner vil få for tilbydarar av ekomnett og tenester og for sluttbrukarane, er det foreslått at politiet skal varsle frekvensstyresmakta, igjen Post- og teletilsynet. Dette skal skje så snart som mogleg etter at frekvensar som er gjevne andre, er tekne i bruk. Eg vil understreke verdien av denne varslinga. Berre på den måten kan Post- og teletilsynet skaffe seg eit bilete av omfang og konsekvensar for tilbydarar og sluttbrukarar. Politiet har peikt på at dei så langt som råd vil ta i bruk metodar som i minst mogleg grad avbryt vanleg kommunikasjon. Det er sjølvsagt òg i politiet si interesse å nytte metodar som i minst mogleg grad syner at politiet er tilstadesverande. Dersom kommunikasjonen likevel skulle verte sterkt lidande, vil departementet vurdere spørsmåla på nytt. Til spørsmålet frå representanten Tenden kan eg seie at ordninga vil verte følgd nøye og evaluert. Ein vil gripe inn og gjere endringar dersom ein ser at ein får konsekvensar som går utover det som vert oppfatta som akseptabelt. Samferdsledepartementet har sendt ut eit forslag til forskrift på høyring. Siktemålet er å detaljere rettar og plikter ved oppretting av mobilregulerte soner nærare. Forskrifta søkjer å balansere bruken av mobilregulerte soner, slik at kriminalitetsnedkjemping ikkje skal gå ut over god og saumlaus kommunikasjon. Eg har merka meg komiteen sitt ynske om å halde frekvensinnehavarane informerte om oppretting av mobilregulerte soner, og vil difor opplyse om at departementet i forskrifta m.a. foreslår at Post- og teletilsynet skal gje autorisert nøkkelpersonell hos tilbydar same informasjon som dei mottek frå politiet. Eg vil òg knyte eit par kommentarar til – og eg er sjølvsagt glad for – at komiteen har slutta seg til Samferdsledepartementet si vurdering av internasjonal gjesting i mobilnett. Komiteen framhevar særleg at det vil vere positivt for norske forbrukarar at regulering av internasjonal gjesting vert teke inn i ekomlova og forskrifta. Det vil redusere dei høge prisane me har sett på internasjonal gjesting i mobilnett som norske borgarar til no har måtta betalt når dei er på reise i EU- eller EØS-land. Det er eg heilt samd i. Etter at lovendringa tek til å gjelde, må sjølve forordninga, omsett til norsk, takast inn som vedlegg til ekomforskrifta. Frå dette tidspunktet – dette vil gjelde frå 15. januar 2008 – vert det føresett at norske tilbydarar og sluttbrukarar får rettar etter forordninga, medrekna prisreduksjon i form av overgang til såkalla eurotariff. Eg vil òg nemne at Samferdsledepartementet spesielt har teke opp med kommisjonen at SMS-prisar og prisar på datatenester òg burde omfattast av reguleringa. Det er ikkje med pr. i dag, men eg meiner det er positivt at det i forordningsteksten står at ein vil følgje prisutviklinga òg på desse områda nøye. Eg er som kjent oppteken av språkbruk og norsk språk, og tykkjer det er flott at komiteen framhevar støtte til at det engelske omgrepet «roaming» no har fått ei norsk omsetjing i form av «gjesting i mobilnett». Det er viktig å finne og ta i bruk gode norske ord der dette er mogeleg. Komiteen gjev òg si tilslutning til departementet sitt arbeid med spam og vondarta programvare. Eg vil nytte høvet til å seie at me følgjer den utviklinga fortløpande og vil ta i bruk reguleringa dersom det vert nødvendig.